सचिन एंड कंपनी को परेशान कर सकते थे कमिंस : वॉ  
स्टीव वॉ का मानना है कि तेज गेंदबाज पैट कमिंस भारत के खिलाफ शृंखला में सचिन तेंदुलकर और द्रविड़ जैसे अनुभवी बल्लेबाजों को परेशान कर सकता था।
ऑस्ट्रेलिया के पूर्व कप्तान स्टीव वॉ का मानना है कि तेज गेंदबाज पैट कमिंस भारत के खिलाफ शृंखला में सचिन तेंदुलकर और राहुल द्रविड़ जैसे अनुभवी बल्लेबाजों को परेशान कर सकता था। वॉ ने कहा, कमिंस इन खिलाड़ियों को परेशान कर सकता था। वह और जेम्स पेटिंसन मिलकर उस भारतीय टीम के लिए मुश्किल साबित हो सकते थे, जिसमें अधिकांश खिलाड़ी 35 साल से अधिक उम्र के हैं।  क्रिकेट ऑस्ट्रेलिया के इस तेज गेंदबाज के प्रति रवैये की निंदा करते हुए वॉ ने कहा, इस तरह के प्रतिभाशाली युवाओं को अधिक मैच अनुभव दिए बिना टेस्ट मैच में उतारना गलत है। वह इस स्तर पर खेलने के लिए तैयार नहीं हुए हैं।  वॉ ने कहा कि भारतीय अनुभवी बल्लेबाजों और ऑस्ट्रेलिया के युवा तेज गेंदबाजों की टक्कर देखने लायक होगी। 18 बरस के कमिंस को एड़ी की चोट के कारण दक्षिण अफ्रीका के खिलाफ दूसरे टेस्ट और न्यूजीलैंड के खिलाफ आगामी शृंखला से बाहर कर दिया था। भारत के खिलाफ भी उनका खेलना तय नहीं है।